เชิญเที่ยวงาน ลานเพลิน ร้อยดีวิถีบ้านลาด " ถนนต้นตาล ลานวัฒนธรรมอำเภอบ้านลาด" จังหวัดเพชรบุรี  11-12 กุมภาพันธ์นี้
นายชัยยะ อังกินันทน์ นายกองค์การบริหารส่วนจังหวัดเพชรบุรี ในฐานะประธานสภาวัฒนธรรมจังหวัดเพชรบุรี เปิดงานโครงการลานเพลิน ร้อยดี วิถีบ้านลาด "ถนนต้นตาล ลานวัฒนธรรมอำเภอบ้านลาด" โดยมีจ่าอากาศเอก อภิชาติ แก้วโกศล นายกเทศมนตรีตำบลบ้านลาด ในฐานะประธานสภาวัฒนธรรมอำเภอบ้านลาด และคณะให้การต้อนรับ ณ บริเวณถนนต้นตาล หมู่ 2 ตำบลไร่สะท้อน อำเภอบ้านลาด จังหวัดเพชรบุรี นายกเทศมนตรีตำบลบ้านลาด กล่าวว่า อำเภอบ้านลาดมีศิลปะวัฒนธรรมที่หลากหลายและสืบทอดมาจนถึงปัจจุบัน ทั้งศิลปะการแสดง ประเพณีภูมิปัญญาการละเล่นต่างๆ และวิถีชีวิตการทำตาลโตนด ซึ่งเป็นเอกลักษณ์ของอำเภอบ้านลาด สมควรนำมาถ่ายทอดและเผยแพร่ให้เยาวชนและประชาชนได้รู้จักและตระหนักในความสำคัญ ร่วมกันอนุรักษ์ สืบทอดให้คงอยู่สู่ชนรุ่นหลัง สภาวัฒนธรรมอำเภอบ้านลาด ร่วมกับสภาวัฒนธรรมตำบลไร่สะท้อน สภาวัฒนธรรมตำบลและองค์กรปกครองส่วนท้องถิ่น ของอำเภอบ้านลาด จึงจัดทำโครงการลานเพลิน ร้อยดี วิถีบ้านลาด "ถนนต้นตาล ลานวัฒนธรรมอำเภอบเานลาด" ขึ้นระหว่างวันที่ 11-12 กุมภาพันธ์ 2565  เพื่อจัดพื้นที่ในการจัดแสดงวัฒนธรรมประเพณีวิถีชีวิตเกี่ยวกับตาลโตนด ตลอดจนเพื่อส่งเสริมศิลปวัฒนธรรมประเพณีท้องถิ่นและความเข้มแข็งภายในชุมชนและก่อให้เกิดความร่วมมือของทุกภาคส่วนในการพัฒนาตนเองชุมชนสังคมให้มีคุณค่า สร้างรายได้ เกิดความสุข ความสามัคคีด้วยมิติวัฒนธรรมและส่งเสริมการท่องเที่ยวของอำเภอบ้านลาด ภายในงานจัดให้มีกิจกรรมการสาธิตเคี่ยวตาลโตนด การสาธิตตีมีดแบบโบราณ การสาธิตทำของคาวของหวาจากตาลโตนด เช่นขนมข้าวเหนียวหน้าโตนด ขนมตาล แกงหัวตาล การจำหน่ายผลิตภัณฑ์จากไม้ตาล การจัดนิทรรศการกำเนิดเกิดเป็นตาล การสาธิตการเฉาะตาลอ่อน การแสดงของเด็กนักเรียนและกิจกรรมอื่นๆ อีกมากมาย